מתן חודורוב

**מתן חוֹדוֹרוֹב** (נולד ב-10 ביוני 1985) הוא פרשן כלכלי ויו"ר ועד עובדי חדשות 13 בערוץ 13.

## ביוגרפיה
חדורוב גדל בתל אביב כבן בכור במשפחה בת שני ילדים, לאם, מורה בחינוך המיוחד, ולאב, מורה לאנגלית ולמתמטיקה בבית ספר אקסטרני.

בשנת 1992, כילד בן שבע, הופיע עם עוד תלמידים, במסגרת הלימודים בבית הספר לאומנויות, במופע מיוחד משירי היוצרת נעמי שמר ובהשתתפותה, לכבוד ראש השנה התשנ"ג. המופע, בו שר חודורוב קטע סולו, שודר בערוץ הראשון. שנה אחר כך, הוא השתתף בקלטת הווידאו של צבי שיסל "כמו גדולים 2". את שנות התיכון עשה ב"תלמה ילין" והוא בוגר אוניברסיטת תל אביב במשפטים.

את דרכו העיתונאית החל ככתב לענייני תחבורה, עם גיוסו לגלי צה"ל בשנת 2003. במרוצת השנים סיקר עבור התחנה הצבאית גם את תחומי התעשייה והמסחר, ההסתדרות ושוק ההון.

בשנת 2005 מונה חודורוב לכתב הכלכלי הבכיר של גל"צ, לאחר עזיבתה של נועה קולפ לערוץ 10. בשנת 2006 החל לערוך אחת לשבוע את חדשות הבוקר בגלי צה"ל.

עד לשנת 2008 הוא ערך אחת לשבוע את יומן הבוקר של התחנה הצבאית "בוקר טוב ישראל". חודורוב הגיש בגל"צ, כמחליף קבוע, רצועות שידור שונות ובהן "התוכנית הכלכלית" (בשעה 19:00); "יוצאים לאור" (בשעה 6:00); "24 היום שהיה" (ב-23:00) ו"מחשבות בע"מ" (שישי ב-8:00) יחד עם איתן ליפשיץ.

בשנים 2008–2009 שימש לסירוגין פרשן כלכלי בתוכניות הבוקר "יום חדש" (קשת) ו"העולם הבוקר" (רשת) בערוץ 2.

בדצמבר 2009 עזב את גל"צ והתמנה לתפקיד הכתב הכלכלי בחדשות עשר, שוב כמחליפה של נועה קולפ. במסגרת זאת, הוא מכין כתבות למהדורה החדשות המרכזית ומשמש פרשן במהדורה וביתר תוכניות "חדשות 13".

נוסף על תפקידו המקצועי בערוץ, שימש חודורוב משנת 2012 כיושב ראש ועד העובדים של ערוץ 10. במסגרת זו היה ממובילי המאבק הציבורי למניעת סגירתו של הערוץ, וחתם עם דירקטוריון החברה על הסכם הבראה הכולל הפחתה זמנית בשכר תמורת פתיחת קרנות השתלמות לכל העובדים.

לאחר מיזוג רשת וערוץ עשר, נבחר חודורוב לשמש כיושב ראש הוועד של עובדי חדשות 13. חודורוב הוביל את עובדי חדשות 13 במאבק להדחת יוליה שמאלוב-ברקוביץ מתפקידה כמנכ"לית חדשות 13, בשל טענתם כי היא אינה עומדת בתנאים המינימליים למינוי כפי שהוגדרו בחוק וחששם מהטיה פוליטית. בעקבות המאבק פרשה שמואלוב-ברוקביץ' בספטמבר 2024.

בתחילת 2026 הוביל חודורוב את מאבק העובדים נגד כניסתו של פטריק דרהי, בעל השליטה ב-HOT וב-i24NEWS, כבעלים של רשת 13. הוועד בראשותו טען כי העסקה נועדה לעקוף באופן מלאכותי את האיסור על בעלות צולבת בתקשורת, תיצור ניגוד עניינים מובנה שיתמרץ את רשת להזמין תכנים מ-i24NEWS המתחרה, ותפגע בעצמאותה העיתונאית. הוועד בראשותו פנה לבית הדין לעבודה, ליועצת המשפטית לממשלה ולממונה על התחרות בדרישה לעצור את העסקה. במקביל קידם את כניסתה של קבוצת יזמי הייטק בראשות אסף רפפורט כחלופה. ב-13 במרץ 2026 חתם בלווטניק על מזכר הבנות למכירת הערוץ לקרן Merit המגובה על ידי קבוצת היזמים, תוך הבטחת עצמאות מערכתית מלאה לערוץ.

[שמאל|ממוזער|250px|מתן חודורוב באולפן גל"צ, [2008]]
## פרסומים והישגים עיתונאיים
במסגרת עבודתו העיתונאית, פרסם חודורוב שורה של סיפורים בלעדיים, ובהם: תיעוד של ספינה בבעלות משפחת עופר עושה את דרכה לאיראן, זמן קצר לאחר שנטען כי אניותיה אינן מפליגות לשם (2012); תחקיר שהראה כיצד תקציב משרד השיכון למוסדות דת גדל פי 10 בתקופת כהונתו של השר אריאל אטיאס מש"ס (2012); מכתב "פורום ראשי המשק" לראש ממשלת ישראל ושר האוצר בעד הגברת הריכוזיות במשק הישראלי (2011); "שיטת הסטייקים" בנמל אשדוד שבמסגרתה תוגמלו עובדי הנמל בתלושים לסעודות יוקרה במסעדה בשרית סמוכה (2011); היעלמות מטבעות נדירים מכספות בנק ישראל בירושלים (2009); סירובו של ראש הממשלה אהוד אולמרט למסור עדות בפני מבקר המדינה (2007) והמלצת משטרת ישראל להעמיד לדין שלושה בכירים לשעבר בבנק ישראל (2007).

בשנת 2013 ערך והגיש שלושה פרויקטים דוקומנטריים מיוחדים במסגרת המהדורה המרכזית. השלושה עסקו במצבם הכלכלי של הצעירים בישראל: "דור ללא פנסיה", אודות הסדרי הפרישה הירודים המצפים בעתיד לעובדים בני 50 ומטה; "היורדים החדשים", שתיעדה את תופעת ההגירה בקרב צעירים מישראל לאירופה ולארצות הברית בשל יוקר המחיה בישראל; "אדמה משוגעת", שבחנה האם למדינה יש אינטרס להעלות את מחירי הדיור לזוגות הצעירים.

## פרסים והוקרה
* בשנת 2006 זכה בפרס קצין חינוך ראשי על שירותו בגלי-צה"ל.
* ב-2008 נבחר חודורוב על ידי המגזין פורבס ישראל לאחד מ-300 האנשים המשפיעים במדינה מתחת לגיל 40.
* בשנים 2008–2009 זכה לתעודות הוקרה ממפקד גל"צ יצחק טוניק.
* בשנת 2012 נבחר על ידי העיתון "גלובס" כאחד מ-40 הצעירים המשפיעים בכלכלה הישראלית.
* סדרת הכתבות "היורדים החדשים" זכתה ביוני 2014 בפרס התקשורת השנתי של הארגון "בני ברית".
* באוגוסט 2014 הוכרז כמקבל "אות אומ"ץ" לשנת 2014, בזכות הצטיינותו בפעילות למען קידום זכויות האזרח, תיקון עוולות חברתיות וחשיפת מעשי שחיתות שלטונית.

## חיים אישיים
אחיו הוא השחקן ובמאי התיאטרון תום חודורוב. לאחר גירושי הוריהם, מנישואים שניים של אמם יש לשניהם עוד אח ואחות.

במרץ 2015, חשף בראיון לידיעות אחרונות שהוא הומוסקסואל. חודורוב הוא אב לבת ובן, אותם הביא לעולם בארצות הברית, בהליך פונדקאות שעבר יחד עם בן זוגו. הוא מתגורר ברמת גן.

## קישורים חיצוניים

* 
* מתן חודורוב, באתר חדשות 13
* 
* 
* 
* 
*  
* 
* 
*  
*  יורם יובל בשיחה עם מתן חודורוב, בערוץ החינוכית, 26 בפברואר 2017
* . 12 בספטמבר 2024
* 

## הערות שוליים

קטגוריה:אנשי טלוויזיה ישראלים
קטגוריה:פרשנים כלכליים ישראלים
קטגוריה:ערוץ עשר: שדרנים, שחקנים ומנחים
קטגוריה:סגל חדשות 13
קטגוריה:חיילי גלי צה"ל
קטגוריה:בוגרי בית הספר לאמנויות תל אביב
קטגוריה:בוגרי תלמה ילין
קטגוריה:בוגרי אוניברסיטת תל אביב: משפטים
קטגוריה:ראשי ועד עובדים בישראל
קטגוריה:לונדון את קירשנבאום
קטגוריה:מנחי טלוויזיה להט"בים ישראלים
קטגוריה:עיתונאים להט"בים ישראלים
קטגוריה:זוכי אות אומ"ץ
קטגוריה:רמת גן: אישים
קטגוריה:ישראלים שנולדו ב-1985